62024CJ0229_RES
Kawża C‑229/24 [Brännelius] (
i
)
TKet OP
vs
Riksåklagaren
(talba għal deċiżjoni preliminari, imressqa mill-Högsta domstolen)
Sentenza tal‑Qorti tal‑Ġustizzja (Ir‑Raba’ Awla) tas‑16 ta’ April 2026
“Rinviju għal deċiżjoni preliminari – Approssimazzjoni tal-liġijiet – Suq uniku ta’ servizzi finanzjarji – Regolament (UE) Nru 596/2014 – Abbuż tas-suq – Abbuż minn informazzjoni privileġġata – Artikolu 7(1)(a) – Kunċett ta’ ‘informazzjoni privileġġata’ – Kriterji – Natura pubblika tal-informazzjoni – Artikolu 17 – Żvelar lill-pubbliku ta’ informazzjoni privileġġata minn emittent– Deċiżjoni ta’ awtorità kontraenti li ma tagħtix kuntratt pubbliku lil impriża offerenti – Bejgħ antiċipat ta’ azzjonijiet ta’ din l-impriża – Regolament ta’ Implimentazzjoni (UE) 2016/1055 – Artikolu 2 – Modalitajiet ta’ żvelar lill-pubbliku ta’ informazzjoni privileġġata”
Approssimazzjoni tal-liġijiet – Abbuż minn informazzjoni privileġġata u manipulazzjoni tas-suq (abbuż tas-suq) – Projbizzjoni – Informazzjoni privileġġata – Kunċett – Kriterji – Żvelar lill-pubbliku ta’ informazzjoni privileġġata minn emittent ta’ strumenti finanzjarji – Deċiżjoni ta’ awtorità kontraenti li ma tagħtix kuntratt pubbliku lil impriża offerenti – Bejgħ antiċipat ta’ azzjonijiet ta’ din l-impriża – Modalitajiet ta’ żvelar lill-pubbliku ta’ informazzjoni privileġġata – Żvelar ta’ informazzjoni minn terzi – Inklużjoni – Kundizzjonijiet – Informazzjoni disponibbli għall-pubbliku – Esklużjoni
(Regolament tal-Parlament Ewropew u tal-Kunsill Nru 596/2014, premessi 2, 23, 24 u 49, u Artikoli 1, 7, 14 u 17; Regolament tal-Kummissjoni 2016/1055, Artikolu 2(1); Direttiva tal-Parlament Ewropew u tal-Kunsill 2004/109, Artikolu 21)
(ara l-punti 33, 34, 37, 39, 41 sa 47, 50 sa 55, 57, 58, 60 sa 62, u 66 sa 68, u d-dispożittiv)
Sunt
Adita b’talba għal deċiżjoni preliminari mill-Högsta domstolen (il-Qorti Suprema, l-Isvezja), il-Qorti tal-Ġustizzja tat deċiżjoni dwar l-interpretazzjoni tal-kunċett ta’ “informazzjoni privileġġata” fis-sens tal-Artikolu 7(1)(a) tar-Regolament Nru 596/2014 (
1
) u dwar il-modalitajiet tal-iżvelar lill-pubbliku ta’ tali informazzjoni fis-sens tal-Artikolu 17 ta’ dan ir-regolament u tal-Artikolu 2(1) tar-Regolament ta’ Implimentazzjoni 2016/1055 (
2
).
Wara sejħa għal offerti mnedija minn impriża muniċipali Svediża, din tal-aħħar bagħtet id-deċiżjoni ta’ għoti tal-kuntratt lid-destinatarji kkonċernati, fosthom il-kumpannija offerenti eskluża, Hybricon Bus Systems AB (iktar ’il quddiem “Hybricon”). TK u OP, żewġ azzjonisti ta’ din il-kumpannija, irċevew l-informazzjoni mingħand wieħed mid-diretturi tagħha u għamlu ordnijiet ta’ bejgħ fir-rigward tal-azzjonijiet li huma kellhom fl-imsemmija kumpannija. B’hekk huma llimitaw it-telf tagħhom qabel it-tnaqqis fil-valur ta’ dawn l-azzjonijiet, li seħħ wara l-pubblikazzjoni, minn Hybricon, ta’ stqarrija għall-istampa dwar in-nuqqas ta’ għoti tal-kuntratt ikkonċernat.
F’dawn iċ-ċirkustanzi, il-qorti tar-rinviju fittxet li tiddetermina f’liema mument l-informazzjoni li kienet tinsab fid-deċiżjoni ta’ għoti tal-kuntratt kellha titqies li saret pubblika u, għaldaqstant, li ma kinitx tikkostitwixxi iktar “informazzjoni privileġġata”, fis-sens tal-Artikolu 7(1)(a) tar-Regolament Nru 596/2014.
Il-kunsiderazzjonijiet tal-Qorti tal-Ġustizzja
Qabelxejn, il-Qorti tal-Ġustizzja fakkret li d-definizzjoni tal-kunċett ta’ “informazzjoni privileġġata” fis-sens tal-Artikolu 7(1)(a) tar-Regolament Nru 596/2014 tinkludi erba’ elementi essenzjali. L-ewwel, din għandha tkun informazzjoni ta’ natura preċiża. It-tieni, din l-informazzjoni ma tkunx saret pubblika. It-tielet, din l-informazzjoni għandha tikkonċerna, direttament jew indirettament, strument finanzjarju wieħed jew iktar, jew l-emittenti tagħhom. Ir-raba’, din l-informazzjoni tkun tista’, li kieku kellha tiġi żvelata lill-pubbliku, tinfluwenza b’mod sinjifikattiv il-prezz tal-istrumenti finanzjarji kkonċernati jew il-prezz tal-istrumenti finanzjarji dderivati li magħhom dawn ikunu marbuta.
Sussegwentement, fir-rigward tat-tieni element, jiġifieri li l-informazzjoni “ma tkunx saret pubblika”, il-Qorti tal-Ġustizzja ppreċiżat li dan huwa kunċett awtonomu tad-dritt tal-Unjoni. Fl-assenza ta’ preċiżazzjonijiet dwar il-modalitajiet ta’ żvelar lill-pubbliku ta’ informazzjoni mill-Artikolu 7 tar-Regolament Nru 596/2014, għandu jittieħed inkunsiderazzjoni l-kuntest li fih taqa’ din id-dispożizzjoni u b’mod partikolari l-Artikolu 17 ta’ dan ir-regolament, li jipprovdi li l-leġiżlatur tal-Unjoni ried jagħti lill-emittent rwol determinanti fil-kuntest tal-iżvelar lill-pubbliku ta’ informazzjoni privileġġata. Għalhekk, tali żvelar lill-pubbliku għandu, minn naħa, isir malajr kemm jista’ jkun u mingħajr dewmien inġustifikat u, min-naħa l-oħra, għandu josserva rekwiżiti partikolari fil-qasam tal-affidabbiltà u għandu jkun aċċessibbli, faċilment u b’mod komplet u nondiskriminatorju, mill-investituri kollha kif ukoll mill-operaturi l-oħra tas-swieq ikkonċernati.
Fir-rigward tar-rekwiżit relatat mal-ħeffa tat-tixrid ta’ tali informazzjoni, huwa biss f’ċirkustanzi eċċezzjonali u bla ħsara għall-osservanza ta’ kundizzjonijiet stretti li l-iżvelar lill-pubbliku ta’ informazzjoni privileġġata jista’ jiġi ddifferit sabiex tiġi ppreżervata l-istabbiltà tas-sistema finanzjarja. Madankollu, jekk il-kunfidenzjalità tal-informazzjoni priveggata ma tibqax żgurata, l-iżvelar lill-pubbliku ta’ din l-informazzjoni għandu jsir malajr kemm jista’ jkun u mingħajr dewmien mhux inġustifikat.
Fir-rigward tar-rekwiżiti relatati mal-affidabbiltà u ma’ aċċess faċli u komplet għall-informazzjoni privileġġata, mill-investituri u mill-operaturi l-oħra tas-swieq ikkonċernati, il-Qorti tal-Ġustizzja fakkret li l-għan tar-Regolament Nru 596/2014 huwa li tiġi żgurata l-integrità tas-swieq finanzjarji tal-Unjoni u li tissaħħaħ il-fiduċja tal-investituri f’dawn is-swieq. Hija ppreċiżat li l-emittent ta’ strument finanzjarju, minħabba l-pożizzjoni tiegħu stess, li neċessarjament timplika għarfien dirett tal-vantaġġi u tar-riskji marbuta mal-istrument finanzjarju kkonċernat, jinsab fl-aħjar pożizzjoni sabiex jevalwa jekk informazzjoni għandhiex il-karatteristiċi ta’ “informazzjoni privileġġata” u sabiex jiżgura t-tixrid, malajr kemm jista’ jkun, ta’ informazzjoni preċiża, kompleta u korretta dwar dan l-istrument finanzjarju.
Fl-aħħar nett, il-Qorti tal-Ġustizzja enfasizzat li l-Artikolu 17 tar-Regolament Nru 596/2014 għandu jiġi interpretat fid-dawl tad-dispożizzjonijiet tar-Regolament ta’ Implimentazzjoni 2016/1055, li jippreċiża l-modalitajiet ta’ applikazzjoni tiegħu. Skont l-Artikolu 2(1) tal-imsemmi regolament ta’ implimentazzjoni, minbarra l-komunikazzjoni diretta lill-pubbliku tal-informazzjoni privileġġata kkonċernata mill-emittent, tali informazzjoni tista’ tiġi mxerrda permezz ta’ terzi, li jkunu ġew inkarigati minn dan l-emittent. Għalhekk, ma jistax jiġi eskluż li l-iżvelar ta’ informazzjoni privileġġata minn terzi kkwalifikati minħabba r-relazzjoni tagħhom mal-emittent kif ukoll permezz tal-mezzi tax-xandir jista’ jissodisfa r-rekwiżiti ta’ xandir nondiskriminatorju, wiesa’ u mingħajr ħlas.
Barra minn hekk, il-fatt li, konformement mad-dritt Svediż, l-informazzjoni li kienet tinsab fid-deċiżjoni ta’ għoti tal-kuntratt ikkonċernat kienet aċċessibbli għall-pubbliku, ma setax iwassal sabiex jitqies li din l-informazzjoni kienet saret pubblika, fis-sens tal-Artikolu 7(1)(a) tar-Regolament Nru 596/2014. Fil-fatt, għandha ssir distinzjoni bejn, minn naħa, informazzjoni aċċessibbli għall-pubbliku, li titqiegħed għad-dispożizzjoni ta’ persuna, b’mod individwali, wara talba f’dan is-sens u fl-osservanza ta’ proċedura partikolari prevista għal dan l-għan, u, min-naħa l-oħra, informazzjoni magħmula pubblika, imxandra simultanjament lil ċirku illimitat u indeterminat ta’ persuni, b’mod nondiskriminatorju.
Għaldaqstant, il-Qorti tal-Ġustizzja kkonkludiet li informazzjoni għandha titqies li tkun saret pubblika u li ma tkunx baqgħet tikkostitwixxi “informazzjoni privileġġata” meta tkun is-suġġett ta’ żvelar lill-pubbliku skont il-modalitajiet u fl-osservanza tar-rekwiżiti previsti fl-Artikolu 17 tar-Regolament Nru 596/2014 u fl-Artikolu 2(1) tar-Regolament ta’ Implimentazzjoni 2016/1055.
(
i
)	L-isem ta’ din il-kawża huwa fittizju. Dan l-isem ma jikkorrispondi għall-isem reali ta’ ebda waħda mill-partijiet fil-proċedura.
(
1
)	Regolament (UE) Nru 596/2014 tal-Parlament Ewropew u tal-Kunsill tas‑16 ta’ April 2014 dwar l-abbuż tas-suq (Regolament dwar l-abbuż tas-suq) u li jħassar id-Direttiva 2003/6/KE tal-Parlament Ewropew u tal-Kunsill u d-Direttivi tal-Kummissjoni 2003/124/KE, 2003/125/KE u 2004/72/KE (ĠU 2014, L 173, p. 1, rettifika fil-ĠU 2016, L 287, p. 320).
(
2
)	Regolament ta’ Implimentazzjoni tal-Kummissjoni (UE) 2016/1055 tad‑29 ta’ Ġunju 2016 li jistabbilixxi standards tekniċi ta’ implimentazzjoni fir-rigward tal-mezzi tekniċi għall-iżvelar pubbliku xieraq ta’ informazzjoni privileġġata u biex jiġi ttardjat l-iżvelar pubbliku ta’ informazzjoni privileġġata skont ir-Regolament (UE) Nru 596/2014 tal-Parlament Ewropew u tal-Kunsill (ĠU 2016, L 173, p. 47).